Namichatu bara duriitti duula deemuuf manasaati ka’e. Haadha manaa isaaniitiinis nageggeessitu malee jedhee daran ishee dhamaase. Haaluma kanaan utuma gulantaa manaarraa isa itti aanutti ejjetaa/tarkaanfataa deemuu dhuufuu ‘xur-xur’ godhe; ammas ittuma dabaluun dhuufuu isa lafa tarsaasu gadi lakkisuu jalqabe. Haati warraasaa kunis akka namni jiru mirkaneeffachuuf bitaaf mirgashee ilaaltee qaaneffatteetuma calliste. Maal gootiree silaa abbaa manaasheetiwo? Abbaan manaashees akkumasaatti dirree lolaa/duulaa gahee as deebi’eetu haadha warraasaatiin gadi hinbaatu? Amma dafii gadi ba’I jedhee isheetti lallabuutti ka’e. Maali maaltu ta’e? maal taate yaa abbaa manaakoo ittiin jette. Innis kunoo ilaalikaa waan dhiirri godhu, ani abbaan manaakee diina booji’ee, meeqqanshee walirra ishee naqeen kunoo akka kanaan guuree siif dhufe jedheen. Haati manaasaas asiif achi ilaaltee homaa dhabde. Waan inni dubbatu kun gaafa bitaa isheetti galu, maaloo meerree? Eessa jiraa? Jettee gaafachuutti kaate. Abbaan manaas deebisee maali ijjikee hin arguu? Ija sijaame? Sun/tun maal waan baattee dhaabattu sitti fakkaatti jedheen. Isheenis gaafa ofirra galagaltu/mil’attu wadalli harree hamma Fardaa ga’u tokko hamma kufuu ga’utti dibdaaba/keeshaa (qalqalloo) cidii/habaqii lafaa walitti guurame baatee utuu dhaabatu argite. Edaa Harreen wadalli kun diina abbaa manaasheetiin ajjeefamee booji’amee dhufe utuu hintaane cidii baattee dhaabatti. Haati warraas Abbaa manaasheetti galagaltee gaafa waan ani argaa jiru kun maali? Jettuun inni ammo deebisee ‘’Afaankee qabi namana’ jedhee ifannaan lafarraa ishee kaase. Haati warraas deebisteefi ‘’Yaa Abbaa Xombooree’ akka kana fiddani dhuftanoo gaafa isin ‘Dhudhuufaa manaa baatanan arge’’ jetteen jedhama.